remissie van dootslage
philips byder gracien goids coninck van castillien van leon van grenadien etc. eertshertoge van
oistrycke prince van arragon hertoge van bourgoingnen van lothryc van brabant van stier van
carm van stier van carm van cram van limbourg van luxembourg ende van geldre greve
van vlaenderen van tyrol van ferette van kiebourg van artois van bourgoingnen palatin van
henegouwe van hollant van zellant van namen ende van zutphen mercgreve des heilichs
roomschen rycs ende van burgauw lantgreve in elsaten heer van vrieslant opter windischen$g van poirtenau
van salms ende van mechlen doen te wetene dat wy ontfangen hebben die oitmoedige
supplicatie van janne machiels wonende in onser voighdien van molle inhoudende hoe dat
sekeren tyt geleden hem suppliant staende aen syn huys op zyn messie aen zynen wagen dien reparerende
aen gecomen is wylen hubrecht cloets stootende ende slaende met eenen stocke den suppliant seggende totten
selven ghy boeve ghy aenveert mijn goet daer op de suppliant antworde ic bidde v laet my
in mynen vrede ende laet af ic wille v alle uwe scaden betalen ende alsoe die suppliant stont
besloten tusschen zynen wagen ende den wandt van zynen huyse ende die voers. hubrecht niet
aflaten en wilde soe heeft de suppliant hem ter weren gestelt metten sel$en gewere dat hy hadde
als met zynre daggen ende heeft hem zynen voirs. stock af gewonnen ende alsoe die voirs.
hubrecht doen den suppliant wilde steken met zynre daggen soe heeft hem suppliant den noot
gedrongen zyn lyff te verweren ende bescudden metter voirs. stocke alsoe lange dat hy daer met
den voirs. hubrecht ter eerden sloech midts dat hy zynder egheen verdrach hebben en conste
waer af die selve hubrecht binner ontrent xxiiii vren daer nae is aflivich wordden ende
hoe wel desen doetslach in maten voirscreven geschyet zy ende dat men op die toecompst
vanden voirs. fayte wel groote ooghe ende consideratie behoirde te hebbene soe en soude
nochtans die voirs. suppliant beduchtende ende vresende die strangheit ende riguer van rechte
hem niet dorren houden keeren noch verkeeren in onsen voirs. lande van brabant maer hem
moeten absenteren ende houden in vreemde landen ende contreyen in grooter armoeden ende miserien
by alsoe hem onse gratie ende ontfermherticheit in desen niet gedaen ende bewesen en waere
alsoe hy seegt ons daer om oitmoedelyck biddende soe eest dat wy desen aengesien hebben
den voirs. janne machiels suppliant geneycht wesende tot zynder voirs. beden ende willende
hem in dit stuck gratie ende genade verleenen ende prefereren voer stranheyt van rechte
inden gevalle als boven vergeven quytgescouwen ende geremitteert vergeven scelden quyte
ende remitteren vuyt onser zunderlinger gracien met desen onsen brieve tfayt ende dootslach by
hem gedaen ende geschiet inden persoen vanden voirs. wylen hubrechte cloets soe voirs.
es metgaders alle pene ende amende corporelle ende criminelle dair inne hy vuyt saken
van dien tegen ons ende justicie vervallen ende mesbruyct mach hebben ende hebben hem
als te desen male weder gestelt ende stellen weder tot synder goeder famen ende name in ons. voirs.
lande van brabant ende tot zynen goeden onverbuert in dien hy ennige heeft in alre wys
ende manieren als hy was aleer tvoirs. fait gesciede imponerende hier op een eewich gswych
onsen procureur generael ende allen anderen onsen justicieren ende officieren dient behoeren sal satisfactie
ende beternisse yerst ende voer al gedaen der partien geinteresseert in dient niet gedaen en
es ende dair ennige toebehoirt civilyc alleenlyc behoudelic oic dat hy dat tegen ons civilic beteren
sal nae die gelegentheyt vander mesdaet ende faculteyt van zynen goeden ter taxacien ende
arbitragien van onsen lieven ende getrouwen die cancellier ende luyden van onsen raide
d$t geordineert in brabant dien wy dair toe ordineren ende committeren ontbieden
dair om ende bevelen den selven van onsen raide dat voer hen geroepen die ghene dier behoeren
over geroepen te zyne sy procederen wel ende dueghdelyck ter verificatien ende interinemente van
desen onsen voirs. brieve ende dat gedaen ende die voirs. civile beteringe getaxeert ende betaelt
zynde in handen van onsen rentmeester die dat behoeren sal die hier af gehouden sal zyn
ontfanc ende rekeninge te doenen tonsen prouffyt sy onse drosset van brabant ende alle onse ende
der smaelre heeren ons voirs. lants van brabant richteren officieren ende ondersaten dient $ aengaen
sal doen laeten ende gedoegen den voirs. janne machiels suppliant van deser onser tegewoirdiger gracien
ende remissie soe ende inder manieren als voirs. es rastelic vredelic ende volcomelic ende
ewelic genieten ende gebruycken sonder ter contrarien hem te doenen oft te laten gescieden
nv oft in toecomende tyde enich hinder oft ongebruyc in live oft in goede in enniger
manieren maer in dien hy oft zyne voirs. goeden onverbuert hier om gevangen gearresteert
oft gecommert waren die terstont stelt oft doet stellen tot geheelder oft volcommeder delivrantie
want ons alsoe gelieft ende ten eynde dat dit vast ende gestadich
zy ende blive tot eewigen dage soe hebben wy hier aen doen
hangen onsen segel die wy tot hier toegebruyct hebben behoudelic
in allen anderen dingen ons ende elcx anders recht segenen of gegeven? in onser
stadt van mechlen inde maent van meye int jaer onsheeren
duysent vyfhondert ende vive ende van onsen rycke dyerste
aldus over gescreven opte plycke byden coninck ende geteykent
dycke
gecollationeert ende bevonden $$$
metten originale by my